b'\n_START_ARTICLE_\nMaskvos \xc5\xa0eremetjevo tarptautinis oro uostas\n_START_SECTION_\nIstorija\n_START_PARAGRAPH_\n\xc5\xa0eremetjevo \xc4\xafk\xc5\xabrimo iniciatoriumi laikomas N. Chru\xc5\xa1\xc4\x8diovas, kuris lankydamasis su valstybiniu vizitu Did\xc5\xbeiojoje Britanijoje buvo nustebintas Hitrou mastais ir gr\xc4\xaf\xc5\xbe\xc4\x99s nurod\xc4\x97 pastatyti tok\xc4\xaf pat\xc4\xaf oro uost\xc4\x85 Maskvoje, vietoje karinio aerodromo. 1959 m. rugpj\xc5\xab\xc4\x8dio 12 d. naujame oro uoste su keleiviais nusileido pirmasis Tu-104 i\xc5\xa1 Leningrado._NEWLINE_1960 m. liepos 1 d. i\xc5\xa1 Vnukovo perk\xc4\x97lus padalin\xc4\xaf, \xc5\xa0eremetjevo tapo tarptautiniu oro uostu (pirmasis skrydis buvo \xc4\xaf Berlyn\xc4\x85. I\xc5\xa1 \xc5\xa0eremetjevo Aeroflot l\xc4\x97ktuvais Tu-104, Il-14 bei Il-18 skraidino \xc4\xaf 23 u\xc5\xbesienio valstybes._NEWLINE_1960 m. pastatytas ir originalios i\xc5\xa1vaizdos keleivinis terminalas (liaudyje vadintas \xe2\x80\x9etaurele\xe2\x80\x9c), ilgam tap\xc4\x99s oro uosto simboliu. 1970 m. aptarnav\xc4\x99s vir\xc5\xa1 1 mln keleivi\xc5\xb3, \xc5\xa0eremetjevo tapo stambiausiu TSRS oro uostu. 1980 m. Maskvos olimpiados dalyviams ir sve\xc4\x8diams aptarnauti buvo pastatytas terminalas \xc5\xa0eremetjevo-2._NEWLINE_1985 m. \xc5\xa0eremetjevo aptarnavo 3,5 mln. keleivi\xc5\xb3, 172 mar\xc5\xa1rutais \xc4\xaf 97 pasaulio \xc5\xa1alis. \xc5\xa0iuo metu vir\xc5\xa1 70-ties aviakompanij\xc5\xb3 per metus skraidina 12 mln. keleivi\xc5\xb3 (apie 20 proc. vis\xc5\xb3 Rusijos sraut\xc5\xb3)._NEWLINE_Padid\xc4\x97jus saugumo reikalavimams oro uostas nepaj\xc4\x97gus aptarnauti tokio keleivi\xc5\xb3 skai\xc4\x8diaus, tod\xc4\x97l prad\xc4\x97ta dar dviej\xc5\xb3 terminal\xc5\xb3 statyba. Dar viena didel\xc4\x97 problema \xe2\x80\x93 nepatogus susisiekimas su Maskvos centru (prad\xc4\x97ta gele\xc5\xbeinkelio at\xc5\xa1akos statyba i\xc5\xa1 dviej\xc5\xb3 Maskvos gele\xc5\xbeinkelio sto\xc4\x8di\xc5\xb3)._NEWLINE_\xc5\xa0eremetjevo turi du 60-ties metr\xc5\xb3 plo\xc4\x8dio pakilimo takus: 3550 m ilgio cementin\xc4\xaf-betonin\xc4\xaf ir 3700 m ilgio armuoto betono pavir\xc5\xa1iaus. Abu terminalai veikia kaip atskiri oro uostai, ta\xc4\x8diau bendrai naudojasi pakilimo takais. _NEWLINE_2019 m. gegu\xc5\xbe\xc4\x97s 31 d. \xc5\xa0eremetjevo oro uostui suteiktas Aleksandro Pu\xc5\xa1kino vardas.'